ועדת העבודה, הרווחה והבריאות, כנסת 18, פרוטוקול מספר 475, 2011-05-18 09:30

חיים כץ: בוקר טוב.

חיים כץ: יום רביעי, י"ד באייר, 18 במאי 2011 ואני מתכבד לפתוח את ישיבת ועדת העבודה, הרווחה והבריאות.

חיים כץ: זה מפגש שני בסדרה.

חיים כץ: אנחנו מדברים על אישור תקנות בטיחות וגיהות בעבודה.

חיים כץ: בפעם הקודמת גמרנו להקריא את תקנה מספר 1 ואז נציגי התאחדות האיכרים אמרו שלא פנו אליהם, לא דיברו אתם וכי שודדים והורגים אותם.

חיים כץ: הייתי רוצה לשמוע מהתאחדות האיכרים האם מאז דיברו אתם והחזירו להם את כל מה שלקחו להם.

ישי פולק: אני חייב לומר לך שמאז ישבנו עם הגורמים הרלוונטיים ודנו בנושא הזה.

ישי פולק: אנחנו רואים את התקנות האלה בברכה.

ישי פולק: יש שלושה סעיפים שבעיקרון יש צורך לתקן אותם, אבל מעבר לשלושת הסעיפים האלה, זה בסדר.

חיים כץ: אנחנו נעבור להקראה.

אריה כרנדיש: אני נציג התאחדות חקלאי ישראל.

חיים כץ: אתך דיברו?

אריה כרנדיש: כן.

אריה כרנדיש: אנחנו פנינו ודיברו אתנו.

אריה כרנדיש: ביחד נעשה הכול כדי שהחקלאים ואזרחי ישראל יהיו מוגנים.

חיים כץ: אם כן, אנחנו נמשיך בהקראה ונקריא ברצף.

חיים כץ: אם יהיו לכם הערות, תוכלו להעיר אותן.

נועה בן שבת: 2.	הורדת הסיכון לחשיפה לגורמים מזיקים     במקום עבודה, שבו נעשה שימוש בגורם מזיק, יפעל המעביד להורדת הסיכון לחשיפה לגורם זה ככל הניתן, לרבות נקיטה באמצעים אלה:     (א)	יתקין ויקיים אמצעי אוורור, יניקה, ניקוז ופליטה מתאימים ויעילים, או כל שיטה אחרת להורדת ריכוז הגורם המזיק ובצורה שלא תזיק לבריאות עובד או לבריאות הציבור.

נועה בן שבת: (ב)	יתקין ככל הנדרש, על פי כללי המקצוע, מנדפים מתאימים ויעילים, בהם יתבצעו פעולות בגורם מזיק, ויתחזקם כראוי.

נועה בן שבת: (ג)	ידאג לאיסוף וסילוק מיידי של פסולת המכילה גורם מזיק, מתחנות העבודה, באופן שלא יגרום למטרד או נזק לבריאות העובד.

נועה בן שבת: (ד)	ידאג לכך שכל עובד בגורם מזיק ישתמש בבגדי עבודה המתאימים, להגנה מפני חשיפה.

נועה בן שבת: (ה)	יקבע מקומות מיוחדים לאכילה ולשתיה, לעישון ולמנוחת העובדים	.

נועה בן שבת: (ו)	ידאג לסידורים מיוחדים למצבי חירום, כולל דרכי מילוט, חילוץ ופינוי של עובדים, וככל הנדרש על פי כללי המקצוע, מקלחות לשטיפת הגוף והעיניים.

ישי פולק: סעיף 2 הוא אחד הסעיפים עליהם דיברנו.

ישי פולק: כל חומר הדברה, כל חומר שנמצא בשימוש חקלאי, יש לו תווית שמחייבת אותו.

ישי פולק: על פי התקנות אלה דרכי הטיפול בחומר הזה, ומה שאנחנו רוצים לוודא, ומשרד התעשייה הסכים אתנו בישיבה, זה רק שיהיה מסודר בתוך התקנות שאם האדם השתמש בתווית, בהנחיות לפי התווית ----

חיים כץ: איפה זה כתוב בתקנות?

נועה בן שבת: כתוב שהכל לפי כללי המקצוע.

נועה בן שבת: אולי צריך לומר לפי כללי המקצוע.

חיים כץ: מספיק לך מה שכתוב?

חיים כץ: <

ישי פולק: אני אומר שצריך להגדיר את זה בצורה כזאת וכמו שסיכמנו, שהתווית על פי החומרים, אם החקלאי עובד לפי התווית הזאת, יראו אותו כעומד בתקנות.

חיים כץ: מה אומר משרד התעשייה?

ורדה אדוארדס: התווית מתחייבת מכוח תקנות.

ורדה אדוארדס: יש גיליון בטיחות ותווית שמתחייבים ללוות כל חומר שנמצא בשימוש ובהם באמת כתובים הסיכונים שיש בחומר ואיך צריך לעבוד אתו בצורה בטוחה, בריאה וכדומה.

ורדה אדוארדס: הם נדרשים על פי תקנות.

חיים כץ: איפה התקנות?

ורדה אדוארדס: יש תקנות בטיחות בעבודה, גיליון בטיחות ותקנות משותפות.

חיים כץ: זה מה שסיכמת?

חיים כץ: זה מספק אותך?

ישי פולק: זה מספק כיוון שאם החקלאי עובד לפי התווית ומוכר כעומד בתקנות האלה, זה בסדר גמור.

ורדה אדוארדס: לפי התווית ולפי גיליון הבטיחות.

נועה בן שבת: אפשר להסתפק בזה שאנחנו אומרים שזה לפי כללי המקצוע.

נועה בן שבת: נכון?

אריה כרנדיש: לא, זה לא מספיק.

חיים כץ: מה אתה אומר שצריך להיות?

אריה כרנדיש: כפי שנאמר כאן, אני חושב שהתקנות הקודמות שהוזכרו על ידי ורדה, בהחלט נותנות את מה שצריך לחקלאי, הגנה ובטיחות.

אריה כרנדיש: בהחלט אני הייתי רוצה שזה יצוין במפורש ולא ללכת לכללי מקצוע כי כללי מקצוע הם לא דבר חד משמעי כי בחקלאות יש עבודות שונות ומקצועות שונים לחלוטין.

נועה בן שבת: מצד שני, איך אנחנו יכולים עכשיו לפרט שזה לפי מה שכתוב בתקנות גיליון?

נועה בן שבת: הרי יש שם הרבה מאוד תקנות שמתייחסות לבטיחות בעבודה.

נועה בן שבת: לפי התקנות של הגיליון ולפי תקנות סימון החומרים וכולי, אנחנו נעשה כאן רשימה של כל התקנות.

נועה בן שבת: הכול הרי מוכן מכוח אותה פקודה, פקודת הבטיחות בעבודה ולפי כללי המקצוע.

חנה מזור: כתוב בתקנות שההוראות האלה באות להוסיף על כל דין ולא לגרוע מהן.

חנה מזור: כתוב בתקנה 8.

חיים כץ: זה מרצה אותך?

חיים כץ: מה שאמרה היועצת המשפטית של הוועדה.

ישי פולק: מבחינתי אין לנו שום בעיה עם זה.

ישי פולק: הדבר הוא פשוט.

ישי פולק: אם החקלאי עובד לפי התקנות כמו שהן ולא פוגע בזה, זה בסדר גמור.

נועה בן שבת: אני מציעה שייאמר ברישא: במקום עבודה שבה נעשה שימוש בגורם מזיק, יפעל המעביד להורדת הסיכון לחשיפה לגורם זה ככל הניתן, לרבות נקיטה באמצעים אלה לפי הוראות כל דין וכללי המקצוע.

חנה מזור: לפי הוראות כל דין וכללי מקצוע.

נועה בן שבת: בסדר.

אריה כרנדיש: איפה את מוסיפה את זה?

נועה בן שבת: ברישא בסעיף 2 בעמוד 4 כתוב: במקום עבודה שבה נעשה שימוש בגורם מזיק, יפעל המעביד להורדת הסיכון לחשיפה לגורם זה ככל הניתן, לרבות נקיטה באמצעים אלה לפי הוראות כל דין וכללי המקצוע.

ישי פולק: אני מתנצל גברתי, אם אפשר להקריא לי את זה יותר לאט.

ישי פולק: זה בסדר, את זה הבנתי.

נועה בן שבת: 3.	ערכי חשיפה מותרים בגורמים מזיקים     	(א)	המעביד ינקוט בכל הפעולות הסבירות על מנת -     		(1)	שלא לחרוג מערכי החשיפה המותרים.

נועה בן שבת: (2)	שלא יועבד עובד בחשיפה לגורם מזיק, מעבר לערכי החשיפה המותרים.

נועה בן שבת: (3)	שלא ייחשף עובד בקרינה מייננת לרמה העולה על המנה הגבולית, כנקוב בחלק ב' של התוספת השנייה, וסכום מנות הקרינה המשוקללות לא יעלה על המנה הגבולית, כנקוב באותה תוספת, ובכפוף להגבלות הנוספות באותה תוספת.

נועה בן שבת: (ב)	החשיפה המשוקללת המרבית המותרת, החשיפה המרבית המותרת, תקרת החשיפה המותרת והמדדים הביולוגיים לחשיפה תעסוקתית יהיו לפי הספר.

נועה בן שבת: (ג)	על אף האמור בתקנת משנה (ב), הערכים שנקבעו בתוספת השנייה לגבי גורמים מזיקים ובתוספת השלישית לגבי מדדים ביולוגיים לחשיפה תעסוקתית, יבואו במקום הערכים שבספר, ולגבי גורמים או חומרים שאין לגביהם ערכים בספר – בנוסף להם.

אריה כרנדיש: ברשותכם, אני רוצה לחזור ל-2.

אריה כרנדיש: כאן אמרנו שאם יש צורך אחרי הניטור, אחרי סקר סוקרים שעושים, שאדם צריך להתקין או המעביד צריך להתקין אמצעים כאלה או אחרים, אז גם בחקלאות אנחנו עוד לא יודעים איזה אמצעים צריך להתקין.

אריה כרנדיש: הנושא של הגיהות הוא מאוד חדש בתחום החקלאות, וזה בהחלט לזכותו של המוסד לבטיחות שסייע לנו בשנים האחרונות בנושא של הגיהות שהוא חדש לגמרי אצלנו והוא עדיין בחיתוליו ויכול להיות שיהיה צורך גם בחקלאות להתקין כל מיני אמצעים.

אריה כרנדיש: אחר כך כתוב שנותנים לו חודשיים.

אריה כרנדיש: זה לא זמן תקין שהוא יעשה את זה בחודשיים ואנחנו היינו מאוד מבקשים שתהיה לפחות תקופה של שנה במידה שהוא צריך.

חיים כץ: כשתסיים את דבריך, אני אבקש ממך שאם אנחנו מסיימים סעיף, אתה לא חוזר אליו.

אריה כרנדיש: בסדר גמור.

חיים כץ: כי אחרת לא נגיע לשום מקום.

חיים כץ: תהיה ער.

חיים כץ: אם יש לך לומר משהו, תאמר ברגע הנכון ואל תחזור אחר כך אחורנית.

אריה כרנדיש: קיבלתי.

נועה בן שבת: אולי נוכל להציע.

נועה בן שבת: כיוון שסעיף 2 אומר שהמעביד צריך לנקוט את הפעולות שנדרשות, יפעל המעביד להורדת הסיכון לחשיפה לגורם זה ככל הניתן.

נועה בן שבת: שוב, כרגע זאת הוראה כללית, יש את האמצעים הספציפיים שמפורטים וכמובן ככל שהם מתאימים, אלה האמצעים הספציפיים, וככל שיהיו אמצעים ספציפיים בחקלאות, אני מניחה שיוסיפו אותם או שהם ייכללו באותם גורמים שהם ככל הניתן.

נועה בן שבת: אם יהיו מסיכות מיוחדות או כל גורם אחר.

אריה כרנדיש: אני לא מדבר על דברים שאפשר מחר בבוקר לרכוש אותם על המדף.

אריה כרנדיש: אני אומר שאם הוא צריך להתקין משהו.

אריה כרנדיש: אם באים אליו ואומרים לו שאחרי שעשו סקר סיכונים וניטור, הוא צריך להתקין 1, 2, 3, הוא צריך לרכוש את הדברים והוא צריך לעשות אותם.

אריה כרנדיש: זה לוקח זמן.

אריה כרנדיש: בואו ניתן לו את האפשרות הזאת.

נועה בן שבת: אבל כרגע הוא לא מוגבל בזמן.

נועה בן שבת: כרגע לא אומרים לו שיעשה את זה מיד.

ורדה אדוארדס: יש סעיף תחילה.

אריה כרנדיש: לכן אני אומר את זה.

נועה בן שבת: זה סעיף תחילה לתקנות האלה.

נועה בן שבת: אתם רוצים לדחות אותו לשנה?

ורדה אדוארדס: לא.

אריה כרנדיש: לא. אני לא רוצה לדחות.

אריה כרנדיש: אני לא בעד לדחות.

אריה כרנדיש: אני רק אומר שאם במידה שהוא צריך לעשות את הדברים האלה.

נועה בן שבת: השאלה אם זה בתקנות האלה או שזה נוגע לצו.

נועה בן שבת: אם מגיעים למעביד מסוים ואומרים לו שאיך שהוא פועל, זה בצורה מסוכנת ונותנים לו צו לתקן תיקון כזה או אחר.

נועה בן שבת: כרגע אנחנו לא נוגעים בעניין הזה של לתת צו.

נועה בן שבת: אלה הוראות כלליות לגבי פעולות הניטור שצריך לעשות ואמצעי הזהירות בהם צריך לנקוט.

נועה בן שבת: אלה הוראות מאוד כלליות.

אריה כרנדיש: אבל צריך לתת גם את הזמן כי אנחנו נגיע אחר כך באותה תקנה לסעיף 10 שם מדברים על שישים ימים.

נועה בן שבת: בכלל לא מתייחסים לשאלה אם מגיע הגהותן ואומר שיעשה פעולה מכאן ואילך.

נועה בן שבת: התקנות האלה לא עוסקות בעניין הזה אלא הן עוסקות רק בהוראות הכלליות, מה המעביד באופן כללי צריך לעשות כדי לשמור על בטיחות העובדים.

רון וייזינגר: אולי נתייחס לנושא הזה כשנדבר על תחולה.

חיים כץ: את כל הדברים האלה לא סיכמתם ביניכם?

חיים כץ: אני לא אקיים ישיבה כל יומיים בנושא הזה.

חיים כץ: הישיבה הבאה, אם לא נסיים, תהיה בעוד כשנה כי יש נושאים לא פחות חשובים שאנחנו צריכים לדון בהם.

אריה כרנדיש: רוב הדברים סוכמו.

חיים כץ: לא יודע.

חיים כץ: אם נדמה לך שאני אבוא כל יומיים להיפגש ואתם אחרי שדיברתם תעירו את ההערות, אתם קצת מתבלבלים.

ורדה אדוארדס: ברשותך, אדוני, החקלאים הם חלק ממדינת ישראל וחלק גדול מההוראות שכתובות כאן הן הוראות שכבר חלו עליהם מאז ומתמיד כי פקודת הבטיחות בעבודה שהיא הפקודה שבעצם מסמיכה את כתיבת התקנות האלה, היא כבר מחייבת משנת 1948.

ורדה אדוארדס: הוא מחייבת אוורור נאות כולי.

חיים כץ: ויחד עם זאת?

ורדה אדוארדס: כאן, בתקנות האלה, אין חידושים מרעישים.

ורדה אדוארדס: יש כאן פשוט חידוד של הדרישות.

חיים כץ: זאת אומרת, מה שאתם אומרים זה מיותר.

חיים כץ: התקנות מיותרות.

ורדה אדוארדס: לא.

חיים כץ: כך את נותנת לי להבין.

חיים כץ: אנחנו עורכי הדין רוצים לחדד ולשחק.

ורדה אדוארדס: אני לא עורכת דין.

חיים כץ: זה מה שאת אומרת לי.

חיים כץ: כך הבנתי את זה.

נועה בן שבת: אנחנו ביקשנו להוסיף את ההוראה הזאת של חובות המעביד לגבי החומרים המזיקים כי היה ברור שהחומרים המזיקים הכלליים שהם לא כתובים בתוספת הראשונה או השנייה, אין לגביהם דרכי ניטור מיוחדות ודרכי טיפול מיוחדות והם לא בתקנות ייחודיות.

נועה בן שבת: אז נוצר מצב שמדברים על חומרים.

נועה בן שבת: אנחנו יודעים שצריך שלא לעבור את הרמה המותרת שקבועה באותו ספר, אבל אין הוראות לגבי טיפול.

נועה בן שבת: לכן ביקשנו שתהיה איזושהי אמירה פוזיטיבית האומרת שתשמרו.

חיים כץ: זה לא מה שהיא אמרה עכשיו.

חיים כץ: היא אמרה שכך אנחנו חיים, אלה הנורמות, אנחנו שומרים על בטיחות, אנחנו דואגים לעובדים שלנו והכל בסדר, יחד עם זאת אנחנו רוצים לחדד.

חיים כץ: בסדר.

ורדה אדוארדס: בסעיף הזה.

ורדה אדוארדס: אני דיברתי אך ורק על הסעיף הזה ולא על כל התקנות.

חיים כץ: אם כן, הסעיף הזה מחודד לחידודי חידודים.

נועה בן שבת: נמשיך לקרוא את תקנה 4.     4.	עריכת בדיקות סביבתיות תעסוקתיות בגורמים מזיקים טעוני ניטור     (א)	במקום עבודה, שבו נעשה שימוש בגורם מזיק טעון ניטור, יערוך המעביד בדיקות סביבתיות-תעסוקתיות, שבאמצעותן ייקבע אם יש במקום העבודה עובד בגורמים מזיקים טעוני ניטור.

נועה בן שבת: (ב)	בדיקות כאמור ייערכו בתוך שישים ימים מכל אחד מאלה:     		(1)	מיום שהוכנס לשימוש במקום העבודה גורם מזיק טעון ניטור.

נועה בן שבת: (2)	מיום שחל שינוי מהותי בתהליך עבודה עם גורם מזיק טעון ניטור.

נועה בן שבת: (3)	מיום שבו חל אירוע המשפיע או עלול להשפיע על רמות החשיפה לגורמים טעוני ניטור במקום העבודה.

נועה בן שבת: (ג)	נמצא בבדיקות הסביבתיות תעסוקתיות כאמור כי במקום העבודה ישנו עובד בגורמים מזיקים טעוני ניטור, יערוך המעביד בדיקות סביבתיות תעסוקתיות חוזרות בתכיפות של אחת לשנה לפחות.

נועה בן שבת: (ד)	נמצא בבדיקות כאמור בתקנת משנה (א) או (ב) כי במקום העבודה אין עובד בגורמים מזיקים טעוני ניטור, יערוך המעביד בדיקות סביבתיות תעסוקתיות חוזרות בתכיפות של אחת לשנתיים לפחות.

נועה בן שבת: 5.	בדיקות מעבדה מוסמכת לגבי גורמים מזיקים     (א)	בדיקות הסביבתיות התעסוקתיות יבוצעו אך ורק בידי בודק מעבדה מוסמך ובמעבדה מוסמכת, במכשירים מכוילים ובשיטות מקובלות, לרבות תכניות לבקרת איכות שאישר מפקח העבודה הראשי.

נועה בן שבת: (ב)	תוצאות הבדיקות יירשמו במעבדה המוסמכת ויישמרו חמישים שנה.

נועה בן שבת: המעבדה המוסמכת תשלח מיד את תוצאות הבדיקות למעביד ולמעבדת אגף הפיקוח.

נועה בן שבת: (ג)	מעבדת אגף הפיקוח תעביר העתק מתוצאות הבדיקות הסביבתיות התעסוקתיות לשירות רפואי מוסמך וכן לעובדי מקום העבודה שבוצעו בו הבדיקות, לפי פניותיהם.

נועה בן שבת: (ד)	המעביד ישמור את תוצאות הבדיקות הסביבתיות תעסוקתיות במשך חמישים שנה ויפרסם לידיעת העובדים במקום העבודה, בתוך שלושה ימים ממועד קבלת תוצאות הבדיקות, את התוצאות המתייחסות לאותו מקום עבודה.

נועה בן שבת: בצמוד לתוצאות הבדיקות יפורסמו ערכי החשיפה המותרים.

ישי פולק: לעניין תקנה 5. גם על זה דנו ויש לנו בעיה עם זה שהמעביד, החקלאי, אותו בן אדם שעובד בשדה יצטרך לשמור חמישים שנים חומרי ניטור או נתונים כאלה ואחרים במקום שהוא לא ערוך לו בכלל.

ישי פולק: זה לא מפעל או משרד מסודר.

חיים כץ: הבעיה היא שהוא לא יצטרך לשמור חמישים שנים אלא הבעיה היא שלפעמים הוא לא יהיה חמישים שנים.

חיים כץ: החקלאי לא יהיה חמישים שנים ולכן הוא לא יכול להיות אחראי על השמירה.

חיים כץ: אולי משרד התעשייה ייתן לנו פתרון.

ישי פולק: צריך להבין את המשמעות של הדבר הזה.

חיים כץ: אולי משרד התעשייה ייתן לנו פתרון עם אקטואריה שמאריכים את תוחלת החיים של החקלאים או שהוא ישאיר צו ירושה שהבאים אחריו ישמרו חמישים שנים.

ורדה אדוארדס: אנחנו נאחל לכולם אריכות ימים.

חיים כץ: אבל זה לא רציני מה שאתם עושים כאן.

ורדה אדוארדס: מעבר לכך, אנחנו לא עומדים על כך שזה יהיה חמישים שנים.

חיים כץ: כמה זה צריך להיות?

חיים כץ: עשר שנים?

ורדה אדוארדס: לא. אנחנו חושבים שניתן להסתפק בשלושים שנים, ואני אסביר.

חיים כץ: אני לא אצביע הצבעה כזאת ששומרים שלושים שנים.

חיים כץ: אלה סודות מדינה?

קריאה: מה קורה אם מגלים מחלה אצל העובד?

ישי פולק: בדיון בינינו לא רצינו בכלל כי לטענתנו מספיק שזה נשמר במעבדות ובמקומות הרלוונטיים.

ישי פולק: בסופו של יום אנחנו אמרנו שאנחנו בהחלט מוכנים לקבל גישה של שבע שנים, בדיוק כמו שמדובר בהנהלת חשבונות או בכל מסמך אחר על פי חוק  שצריך לשמור שבע שנים.

ישי פולק: גם הדבר הזה הוא מאוד מאוד ראוי ונכון.

ישי פולק: 99 אחוזים מהעובדים בחקלאות בישראל, לצערנו אלה עובדים זרים וגם הם כאן עד למחזורים של חמש שנים.

ישי פולק: אחזקה של שלושים שנים של המידע הזה, היא ממש לא רלוונטית.

חיים כץ: משרד התעשייה, זה מוגזם.

חיים כץ: אימא שלי עליה השלום אמרה שמה שיותר מדיי, זה לא טוב.

חיים כץ: יותר מדיי מתוק, זה לא טוב.

חיים כץ: יותר מדיי יפה, זה לא טוב.

חיים כץ: כל דבר צריך להיות במידה.

חיים כץ: נראה לי שנסחפתם והגזמתם בצורה דרמאטית.

חיים כץ: או מאה שנים או כלום, וצו ירושה.

לובה פושנוי: ברשותך.

לובה פושנוי: אני רופאה תעסוקתית ראשית באגף הפיקוח על העבודה.

לובה פושנוי: הבסיס לקביעה של שלושים שנים ---

חיים כץ: כתוב כאן חמישים.

חיים כץ: את כבר ירדת לשלושים שנים.

לובה פושנוי: כן.

לובה פושנוי: אנחנו יורדים לשלושים שנים.

לובה פושנוי: הבסיס הוא בזה שהנזק הבריאותי יכול להיות כרוני ולפעמים המחלות, כולל מחלות סרטן, יכולות להתעורר כעבור שנים רבות.

חיים כץ: כמה זה שנים רבות?

לובה פושנוי: בין עשרים לשלושים שנים לסרטן רגיל, ויש סרטנים שיכולים להתעורר גם אחרי חמישים שנים.

חיים כץ: אחרי חמישים שנים?

לובה פושנוי: כן.

חיים כץ: תאמיני לי, הוא כבר הולך לעולמו, אותו אחד שהתעורר אצלו הסרטן.

חיים כץ: יכול להיות שיש לו סרטן בעצמות כשהוא שוכב למטה.

קריאה: אבל המשפחה שלו יכולה לתבוע.

חיים כץ: זה נכון שיש הרבה עורכי דין ואין להם עבודה, אז עורכי הדין משגעים את השאירים שיתבעו.

חיים כץ: זה לא רציני.

חיים כץ: חבל לכם על הזמן.

חיים כץ: תחזרו למשרד התעשייה ותאמרו שאמרנו עשר שנים.

חיים כץ: אתם רוצים, בסדר, אתם לא רוצים, גם בסדר.

לובה פושנוי: מה יעשו הניזוקים?

לובה פושנוי: איך הם יוכיחו את התביעות שלהם?

חנה מזור: יש עשרות תביעות.

ישי פולק: החומרים האלה שמורים במעבדות הרלוונטיות.

חיים כץ: עשר שנים, זה מספיק.

נועה בן שבת: היא אומרת שהמחלה לא מתגלה אחרי עשר שנים.

חיים כץ: היא אומרת, אבל את יכולה להביא רופא תעסוקתי אחר שיגיד לך הפוך.

חיים כץ: אנחנו ממשיכים.

חיים כץ: אנחנו לא מצביעים על הסעיף הזה.

חיים כץ: כמו שהוא, לא נאשר את זה.

ורדה אדוארדס: ברשותך, אני רוצה להסביר משהו לחקלאים.

חיים כץ: לא עכשיו.

חיים כץ: נגמר.

חיים כץ: אנחנו ממשיכים בהקראה.

נועה בן שבת: 6.	מועדים שונים לבדיקות סביבתיות     מפקח עבודה אזורי רשאי להורות על ביצוע בדיקות סביבתיות תעסוקתיות או על ביצוע בדיקות בתכיפות שונה או במועדים שונים מהאמור בתקנה 4 או בתקנות הייחודיות, הכול בכפוף לקריטריונים שעלים יורה מפקח העבודה הראשי בנוהל.

נועה בן שבת: 7.	בדיקות רפואיות לעובדים בגורמים מזיקים     (א)	נדרשות על פי כל דין, או על פי דרישת מפקח עבודה שהוא רופא, בדיקות רפואיות תעסוקתיות לעובדים בגורמים מזיקים, לא ייערכו בדיקות אלה אלא בידי שירות רפואי שהוסמך לבצען.

נועה בן שבת: הפנייה לבדיקות טוקסיקולוגיות ביולוגיות תיעשה על ידי השירות הרפואי המוסמך.

נועה בן שבת: (ב)	בדיקות טוקסיקולוגיות ביולוגיות יבוצעו אך ורק בידי מעבדה לבדיקות טוקסיקולוגיות ביולוגיות.

נועה בן שבת: תוצאות הבדיקות יימסרו לשירות הרפואי המוסמך אשר ביקש אותן וכן למפקח עבודה שהוא רופא, ויישמרו במעבדה חמישים שנים לפחות.

נועה בן שבת: (ג)	המעביד יפעל בהתאם להוראות השירות הרפואי במוסמך, או הוראות מפקח עבודה, ככל שתוצאות הבדיקות מחייבות זאת.

נועה בן שבת: 8.	שמירת דינים     	הוראות תקנות אלה באות להוסיף על הוראות כל דין, ולא לגרוע מהן.

נועה בן שבת: 9.	ביטול     תקנות ארגון הפיקוח על העבודה (ניטור סביבתי וניטור ביולוגי של עובדים בגורמים מזיקים), התשנ"א-1990 – בטלות.

נועה בן שבת: 10.

נועה בן שבת: תחילה     	(א)	תחילתן של תקנות אלה שישים ימים מיום פרסומן (להלן – יום התחילה).

נועה בן שבת: (ב)	על אף האמור בתקנת משנה (א), במקום עבודה או במפעל, העוסקים בייצור ופירוק מצברים, תהיה תחילתו של הפריט עופרת בתוספת השלישית, שנתיים מיום פרסום התקנות,   ובלבד  שרמת   העופרת  בדם של  העובדים  לא תעלה על 30 ug/100 mL לנשים, ועל 45 ug/100 mL לשאר העובדים.

נועה בן שבת: 11.

נועה בן שבת: הוראת מעבר     במפעל או במקום עבודה שבו נעשה שימוש בגורמים מזיקים טעוני ניטור ביום התחילה או לפניו, ולא נערכו בו בדיקות בסביבתיות תעסוקתיות לגורמים אלו בשנה שקדמה ליום התחילה, ייערכו בדיקות סביבתיות תעסוקתיות לפי תקנה 2(א) בתוך שישים ימים מיום התחילה.

נועה בן שבת: דיברתם קודם על כך שמפריעים לכם שישים הימים מיום התחילה בהוראת המעבר?

אריה כרנדיש: כן.

נועה בן שבת: כשאנחנו מדברים על מפעלים שלא נעשתה בהם בשנה האחרונה בדיקה סביבתית תעסוקתית?

אריה כרנדיש: כן.

אריה כרנדיש: אנחנו מבקשים שתהיה אפשרות לתת את הזמן הסביר.

חיים כץ: מה זה זמן סביר?

אריה כרנדיש: שנה.

ורדה אדוארדס: לבדיקות סביבתיות?

אריה כרנדיש: לא. כדי לתקן ולעשות הכול.

אריה כרנדיש: אחרי שיהיו בדיקות, אחרי שיהיה סקר סיכונים.

ורדה אדוארדס: אז זה לא לבדיקות.

ורדה אדוארדס: הבדיקות, זה בסדר.

אריה כרנדיש: הבדיקות זה בסדר, כן.

נועה בן שבת: אז מה חסר?

נועה בן שבת: בתקנות האלה לא אומרים בתוך יומיים לעשות את התיקונים.

נועה בן שבת: אין כאן הוראות לגבי זמנים.

נועה בן שבת: דווקא לחקלאים נכתוב הוראות לגבי זמנים?

נועה בן שבת: אלה הוראות מכוח הוראות אחרות ולא מכוח התקנות האלה.

אריה כרנדיש: לפי מה שכתוב כאן, אם בא גהותן  ובדק.

חיים כץ: מה קורה בפועל?

חיים כץ: את הבדיקה הסביבתית הוא צריך לעשות תוך שישים ימים.

חיים כץ: אם הוא לא עשה, מה קורה?

חיים כץ: מה עושה משרד התעשייה?

חיים כץ: הוא אומר שאין לו זמן והוא לא עושה אחרי שישים יום אלא.

חיים כץ: מה קורה?

ורדה אדוארדס: אנחנו מוציאים צו שמחייב אותו ובמקרה שהוא לא מקיים את הצו, זאת הפרת צו וניתן להגיש נגדו כתב אישום.

חיים כץ: אחרי כמה זמן?

ורדה אדוארדס: כתב אישום?

חיים כץ: כן.

חיים כץ: מה העונש בחוק שהוא יקבל אם הוא לא עושה את זה?

חיים כץ: בתקופה האחרונה אני לומד שהעונש הוא 10,000 שקלים.

קריאה: אין עיצומים כספיים.

חיים כץ: אז אומרים לו נו, נו, נו?

חיים כץ: אם זה כך, למה שיעשה?

ורדה אדוארדס: הוא יכול לקבל קנס או להיכנס לכלא.

חיים כץ: מה גובה הקנס?

חיים כץ: 5,000 שקלים כשהתיקונים יעלו לו מאה שקלים?

לובה פושנוי: ברשותך, הערה.

לובה פושנוי: כל החומרים שבתוספת הראשונה, אליהם אנחנו מתייחסים, הם לא רלוונטיים לחקלאים.

לובה פושנוי: החומרים האלה רלוונטיים לתעשייה.

לובה פושנוי: מה שרלוונטי לחקלאים, אלה רק חומרי הדברה שהם בתקנות חומרי הדברה וגם יש תקנות ייחודיות.

חיים כץ: זאת לא השאלה עכשיו.

חיים כץ: השאלה הייתה מה קורה אם הוא אומר שהוא לא רוצה לעשות למרות שאמרו לו לעשות.

חיים כץ: אין לו זמן, הוא עסוק, עכשיו הוא קוטף תפוזים.

חיים כץ: אני רוצה לדעת מה תעשו לו.

ורדה אדוארדס: לפי סעיף 225, עונש שלא נקבע במפורש, העובר עבירה לפי פקודה זו שלא נקבע לה עונש כמפורש, דינו מאסר שישה חודשים או קנס של 12,900 שקלים חדשים ומאסר נוסף 14 ימים או קנס נוסף בסך 1,300 שקלים לכל יום שבו נמשכת העבירה.

חיים כץ: בסעיף הזה תרשמי את הסכומים.

חיים כץ: חצי שנת מאסר או 12,900 שקלים חדשים קנס.

נועה בן שבת: הסכום עודכן ל-14,400 שקלים חדשים.

ורדה אדוארדס: יכול להיות.

חיים כץ: ולכל יום נוסף.

ורדה אדוארדס: לכל יום נוסף של העבירה, 14 ימים נוספים בכלא או קנס של 1,300 שקלים.

חיים כץ: כתוב שם שיש חנינה על ידי הנשיא?

חיים כץ: אין אפשרות חנינה?

ורדה אדוארדס: לא כתוב.

נועה בן שבת: אדוני, לתקנה הזאת יש תוספות.

ישי פולק: אני חושב שאנחנו הולכים לכיוון לא טוב.

ישי פולק: נראה לי שאנחנו לוקחים את זה למקום לא נכון.

ישי פולק: הסיבה שנעמדנו על הרגליים האחוריות בסעיף 2, לרבות 2(א) וסעיף 11 שעכשיו אנחנו דנים בו מתחבר לסעיף 2(א), אלה התוויות על התקנים.

ישי פולק: ברגע שהחקלאי עובד לפי התוויות, ואם הוא עובד לפי התווית זה אומר שהוא עמד בתנאי התקנות האלה – ואת זה כבר סיכמנו בסעיף מספר 2 – מבחינתנו סעיף 11 מאבד את המשמעות לגבי החקלאים.

ישי פולק: לכן אני חושב שכאן יש מהומה על לא מאומה.

חיים כץ: זה ברור לי.

ישי פולק: ברגע שאישרתם את סעיף 2.

חיים כץ: למה החבר שלך אמר ש-60 ימים לא יספיקו?

חיים כץ: אתה אומר מהומה על לא מאומה, אבל למה הוא קפץ כאשר הסברתי לו שאם לא נגמור את התקנות, הפעם הבאה שניפגש תהיה אולי במושב הבא?

ישי פולק: הוא קפץ מאותה סיבה שאנחנו קפצנו בזמנו, בדיוק על אותו סעיף.

חיים כץ: לא הסברת לו?

ישי פולק: מקבל את המשפט הזה, למרות שנפגשנו בנושא.

נועה בן שבת: אדוני, יש עוד תוספות.

נועה בן שבת: התוספת הראשונה מפרטת:     תוספת ראשונה     גורמים מזיקים טעוני ניטור המחייבים בדיקה סביבתית תעסוקתית בהתאם לתקנה 4.     יש כאן רשימת חומרים.

חיים כץ: את צריכה להקריא אותם?

נועה בן שבת: לא. אני לא אקריא אותם אבל אבקש שזה יהיה חלק מהפרוטוקול.

נועה בן שבת: בתוספת השנייה, יש שני חלקים.

נועה בן שבת: חלק א' אלה ערכים של חשיפה תעסוקתית המותרת לגורמים מזיקים שמתקיים בהם אחד מאלה:     (1)	פורטו בתקנות הייחודיות ומסומנים בכוכבית.

נועה בן שבת: (2)	אין לגביהם תקנה ייחודית, ואינם מופיעים בספר.

נועה בן שבת: (3)	אין לגביהם תקנה ייחודית, הם מופיעים בספר אך נקבעו להם ערכי חשיפה תעסוקתית מותרת לפי תקנה 3(ג) השונה מהקבוע בספר.

נועה בן שבת: יש כאן רשימה ארוכה של ערכים.

חיים כץ: גם אותה את מצרפת לפרוטוקול.

נועה בן שבת: כן.

נועה בן שבת: גם אותה אני מבקשת לצרף לפרוטוקול.

חיים כץ: בעמוד 19, יש תוספת שלישית.

נועה בן שבת: גם חלק ב' לתוספת השנייה.

נועה בן שבת: מרבית הערכים של החומרים הם בעצם יישמרו על אותם ערכים שהיו גם בתקנות הקודמות.

נועה בן שבת: יש מספר ערכים בהם ירדו מעט מאוד.

חיים כץ: את זה את מצרפת לפרוטוקול.

נועה בן שבת: כן.

נועה בן שבת: כל הנתונים מצורפים לפרוטוקול.

חיים כץ: ותוספת רביעית לתקנה 1?

נועה בן שבת: רגע.

נועה בן שבת: רציתי לציין שבעופרת בוטלו ערכים מיוחדים לנשים, אבל מצד שני הורידו את ערכי החשיפה לכולם.

נועה בן שבת: פטור למפעלים ישנים.

נועה בן שבת: אנחנו עוברים לחלק ב'.

נועה בן שבת: רק לציין שיש חלק ב' גם לתוספת השנייה והוא נותן את הערכים והוא נמצא בעמדו 17.

נועה בן שבת: חלק ב' עוסק בקרינה מייננת והוא קובע:     	מנה גבולית מקדם השקלול לרקמות ולאברים השונים והגבלות נוספות.

נועה בן שבת: חישוב סכום מנות הקרינה המשוקללות ייעשה על ידי צירוף המכפלות של מנות הקרינה שלהן נחשף כל איבר או רקמה במקדם השקלול לאותו איבר או רקמה, כלהלן.

נועה בן שבת: כאן יש את מקדם השקלול ופירוט של כל איבר והגבלות נוספות אליהן מפנים.

חיים כץ: גם את זה את מצרפת לפרוטוקול.

נועה בן שבת: כן.

נועה בן שבת: זה יצורף לפרוטוקול.

נועה בן שבת: גם התוספת השלישית בעמוד 19.

נועה בן שבת: תוספת שלישית     ערכים של מדדים ביולוגיים לחשיפה תעסוקתית לגורמים מזיקים שנתקיים בהם אחד מאלה:     (1)	פורטו בתקנות ייחודיות.

נועה בן שבת: (2)	אין לגביהם תקנה ייחודית, ואינם מופיעים בספר.

נועה בן שבת: (3)	אין לגביהם תקנה ייחודית, הם מופיעים בספר אך נקבעו להם ערכי מדדים ביולוגיים לחשיפה תעסוקתית מותרת לפי תקנה 3(ג) השונים מהקבוע בספר.

חיים כץ: אנחנו עוברים לחלק הרביעי, לתוספת הרביעית בעמוד 21.

נועה בן שבת: כן.

נועה בן שבת: בתוספת הרביעית יש שינוי מהתקנות שמפורטות בנוסח שבפני הוועדה.

נועה בן שבת: אני רק אזכיר באיזה תקנות מדובר.

נועה בן שבת: מדובר בתקנות הבטיחות, כולן תקנות הבטיחות בעבודה, בטיחות העובדים –      באיזוציאנאטים, בבנזל, בויניל כלוריד, בזרניך (ארסן), בכספית, במתכות מסוימות, בעופרת, בממיסים פחמיימניים ארומטיים מסוימים, בממיסים פחמיימניים הלוגניים מסוימים, בקרינה מייננת, בחומרי הדברה שהם זרחנים אורגניים וקרבמטים, תקנות עבודת נשים (עבודות אסורות, עבודות מוגבלות ועבודות מסוכנות) ותקנות עבודת נשים עובדות בקרינה מייננת.

נועה בן שבת: כאן הסתיימו התקנות.

חיים כץ: אנחנו חוזרים למחלוקת.

נועה בן שבת: נשארו לנו תקנות נוספות.

ורדה אדוארדס: אנחנו רוצים להודיע לעניין מספר השנים אבל אני חייבת לומר עוד מילה אחת שלא נתת לי לומר ואני עכשיו אנצל את ההזדמנות.

ורדה אדוארדס: השמירה הזו של מסמכי הבדיקות היא  לטעמנו נועדה גם להגן על החקלאים מפני שכאשר איזשהו עובד שעבד אצל איזשהו חקלאי יבוא בעוד 15 שנים או בעוד עשרים שנים ויגיד שהוא חלה כי הוא עבד אצלו בחומרים כאלה, לטעמנו זה גם האינטרס שלהם שיהיו בידיכם מסמכים.

ישי פולק: על זה דיברנו גם במשרדך.

ישי פולק: הסעיף מחייב כאן את המעבדות שמבצעות לשמור לצמיתות את הנתונים.

חיים כץ: מה זה לצמיתות?

ישי פולק: זה אומר שכל אורך חיי המידע שיש באותה מעבדה אמור להישמר.

חיים כץ: משרד הפנים צריך להודיע למעבדה שהחקלאי הלך לעולמו, שהעובד הלך לעולמו ולא צריך לשמור.

ישי פולק: לא, זה לא קשור לזה.

ישי פולק: זה קשור לעיקרון שהמעבדה המנטרת עומדת בתקנות של משמר החומר הזה.

ישי פולק: מצדי חמישים שנה לצמיתות, זה בצד שלהם וזה לא מפריע לי.

ורדה אדוארדס: אם המעבדה נסגרת בעוד שנתיים, אתה תתחיל לחפש אותה אי שם ואז עלולה להיות לך בעיה.

ישי פולק: אני מצטער, זה דבר שהמדינה צריכה למצוא לו פתרון אבל אי אפשר להשית על המעסיק להחזיק חמישים שנה או שלושים שנה חומר שכשהוא יצטרך אותו, הוא לא ימצא אותו לעולם.

ורדה אדוארדס: אנחנו מוכנים לרדת.

ורדה אדוארדס: אני שוב אומרת שאולי כדאי לכם לחשוב עוד מחשבה.

חיים כץ: למי כדאי?

ורדה אדוארדס: לחקלאים.

ורדה אדוארדס: למעסיקים, כי זה מגן עליהם.

ורדה אדוארדס: התוצאות של הבדיקות האלה יעזרו להם להתמודד עם תביעות.

ורדה אדוארדס: אנחנו מצדנו מוכנים לרדת.

חיים כץ: לכמה?

ורדה אדוארדס: לעשרים שנים.

חיים כץ: אנחנו מקבלים את עשרים השנים.

מרסל לייזר: אני מהמעבדה של משרד התעשייה לניטור סביבתי תעסוקתי ועובד מ-1977.

מרסל לייזר: נכון להיום יש עשרות תביעות גם נגד המדינה ואני משתתף בהן, בפרקליטות המדינה וגם בבתי המשפט, כאשר מדובר בתביעות מ-1969, מ-1970, לגבי האסבסט בנהריה, תביעה של בתו של העובד או כמה משפטים שהיו לנו בים המלח ואני עשיתי שם בדיקות, וזה שעבד לפניי, בשנת 1969 וב-1970.

מרסל לייזר: אנחנו חייבנו וברוך השם הטכנולוגיה מאפשרת לנו שהמעבדה שמקבלת הסמכה על ידי מפקח העבודה הראשי, היא חייבת לשמור.

חיים כץ: שהמעבדה תשמור אלפיים שנים.

מרסל לייזר: אנחנו שומרים.

חיים כץ: שהמעבדה שלך תשמור אלפיים שנה, אבל החקלאי לא צריך לשמור את זה.

ורדה אדוארדס: ואם המעבדה נסגרת?

חיים כץ: נסגרת.

חיים כץ: ואם החקלאי הלך לעולמו?

מרסל לייזר: אני אומר לך שאנחנו לא צריכים לזלזל בדוחות האלה.

חיים כץ: אנחנו חיים במדינת ישראל ובמדינה הזאת חיים תשעים אלף ניצולי שואה, עדיין.

חיים כץ: היו הרבה יותר.

חיים כץ: מדינת ישראל מנסה להעביר זמן כדי שחלקם הגדול ילך לעולמו, כך שלא יהיו תביעות.

חיים כץ: אותו הדבר גם כאן.

חנה מזור: אבל התביעות מגיעות אלי ואני מטפלת בהן ואנחנו חשופים לתביעות משנות ה-50 כיום.

חיים כץ: את מדברת אתי על אנשים שעבדו בשנות ה-50 והיום הם בני שמונים ומעלה.

חנה מזור: או העיזבון שלהם.

חנה מזור: היורשים שלהם תובעים אותנו.

חנה מזור: הנתבע העיקרי היא דווקא התעשייה או החקלאות.

חנה מזור: אנחנו נתבעים משניים על כך שלא פיקחנו.

מרסל לייזר: אנחנו נשמור את הדברים.

חיים כץ: אני לא אומר שאתה לא תשמור.

חיים כץ: אתה מדינת ישראל ומדינת ישראל תשמור.

מרסל לייזר: זה מסמך מאוד חשוב שאנחנו רוצים לשמור אותו חמישים שנים.

חיים כץ: לא אמרנו שלא תשמרו אבל אנחנו אומרים שהם לא צריכים לשמור חמישים שנים.

חיים כץ: אתה יכול לשמור מאתיים שנים, שלא יתעורר מישהו ויגיד שהסבא של הסבא של הסבא שלו חלה כי הוא נשם יותר מדיי עופרת כי במקום 22 מיליגרם התברר שהיה שם 44 מיליגרם.

חיים כץ: אומרים שבעוד עשרים שנים תוחלת החיים תעלה ל-110.

חיים כץ: היום תוחלת החיים לנשים היא 82 ואם היא תעלה ל-110, אנחנו באמת צריכים לשמור.

חיים כץ: זה באקטואריה.

אריה כרנדיש: אני חושב שאנחנו, לפחות מבחינת החקלאים, לא הובנו נכון.

חיים כץ: זה נוגע לתקנות?

אריה כרנדיש: כן.

אריה כרנדיש: החקלאי בהחלט בסגנון העבודה ובצורת העבודה הוא לא יכול לשמור את הדברים האלה.

חיים כץ: כבר היינו שם.

חיים כץ: אתה חוזר על הדברים.

אריה כרנדיש: אני רוצה שנחייב את המדינה לשמור את הדברים האלה.

חיים כץ: אל תנהל לי את המדינה.

חיים כץ: תודה רבה.

חיים כץ: אנחנו נצביע על התקנות האלה שאנחנו מתקנים.

חיים כץ: בכל מקום שהיה כתוב חמישים שנים, יהיה כתוב עשרים שנים.

ורדה אדוארדס: לא, רק לגבי המעסיקים.

ורדה אדוארדס: לא לגבי המעבדות.

חיים כץ: המעבדות שלכם, שישמרו.

מרסל לייזר: אבל יש סעיף לגבי המעבדות.

חיים כץ: במעבדות שישמרו.

חיים כץ: אתה רוצה שנעלה לשישים שנים?

מרסל לייזר: חמישים.

חיים כץ: כמו שסיכמנו.

חיים כץ: לגבי החקלאים, עשרים שנים.

חיים כץ: לגבי המעבדות, חמישים שנים.

חיים כץ: אנחנו מצביעים.

אנסטסיה מיכאלי: אני מצביעה במקום אורלי לוי.

חיים כץ: בסדר.

חיים כץ: ה צ ב ע ה     אושר פה אחד     התקנות אושרו בהתאם לתיקונים.

נועה בן שבת: יש את התקנות הנוספות שהן אותן תקנות ייחודיות לחומרים מסוימים או לנושאים מסוימים.

נועה בן שבת: תקנות הבטיחות בעבודה (גיהות תעסוקתית ובריאות העובדים באיזוציאנאטים) (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     1.	בתקנה 1 לתקנות הבטיחות בעבודה (גיהות תעסוקתית ובריאות העובדים באיזוציאנאטים), התשנ"ג-1993 (להלן – התקנות העיקריות) - 	 		בהגדרה "רמת הפעולה" – הסיפא, המתחילה במלים "שהחל בה" – תימחק.

נועה בן שבת: 2.	תיקון תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	במפעל או במקום עבודה שעובדים בו באיזוציאנאטים, יהיו ערכי החשיפה המשוקללת המרבית המותרת, החשיפה המרבית המותרת לזמן קצר ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2001".

נועה בן שבת: 3.	תיקון תקנה 3     	בתקנת 3 לתקנות העיקריות -     	את תקנה 1 לא נתקן את תקנה 1 כי היא נוגעת למעביד וזה יישאר עשרים שנים.

נועה בן שבת: 2.	בתקנת משנה (ד), במקום "למשך עשרים שנים לפחות" יבוא "למשך חמישים שנים לפחות".

נועה בן שבת: כאן אנחנו מדברים על אותה מעבדה מוסמכת.

נועה בן שבת: 4.	תיקון תקנה 7     	בתקנה 7 לתקנות העיקריות – תקנת משנה (ג) תבוטל.

נועה בן שבת: 5.	תיקון תקנה 11     בתקנה 11 לתקנות העיקריות – בתקנת משנה (ב) במקום "עשרים שנים" יבוא "שלושים שנים".

נועה בן שבת: כאן מדובר על שמירת הרישומים הרפואיים ולכן מדובר בשלושים שנים.

נועה בן שבת: 6.	תחילתן של תקנות אלה, שישים ימים מיום פרסומן.

חיים כץ: מי שומר את זה שלושים שנים?

ורדה אדוארדס: המרפאות התעסוקתיות.

נועה בן שבת: גורם רפואי מוסמך.

ישי פולק: מה שחשוב לשאול כאן, ואני שאלתי את זה בפעם הקודמת במשרד התעשייה, התקנות האלה, כמו שאת מקריאה אותן, למעשה לא נוגעות לחקלאים.

נועה בן שבת: אלה התקנות לגבי איזוציאנאטים.

ישי פולק: זה לא נוגע לחקלאים.

נועה בן שבת: אפשר להצביע על התקנות האלה או שאפשר להצביע על כל התקנות ביחד.

חיים כץ: נצביע על כולן ביחד.

נועה בן שבת: תקנות הבטיחות בעבודה (גיהות תעסוקתית ובריאות העובדים בבנזן (תיקון), התשע"א-2011         בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     1.	בתקנה 1 לתקנות הבטיחות בעבודה (גיהות תעסוקתית ובריאות העובדים בבנזן), התשמ"ד-1983 (להלן – התקנות העיקריות) -     (1)	בהגדרת "עובד בבנזן" – במקום מחצית החשיפה המשוקללת המרבית המותרת" יבוא "רמת הפעולה".

נועה בן שבת: (2)	אחרי ההגדרה "רופא מורשה" יבוא:     "רמת הפעולה" – Action Level (AL) – רמה של מחצית החשיפה המשוקללת המירבית המותרת".

חיים כץ: כל זה נוגע לתעשייה?

ורדה אדוארדס: זה נוגע לכל מיני מקומות בהם עובדים.

חיים כץ: אין כאן נציג של המקום?

ישי פולק: הוא היה כאן, אבל נאלץ לצאת לוועדת כספים.

ורדה אדוארדס: הוא אמר שהוא תומך.

חיים כץ: אין להם הערות לתקנות.

חיים כץ: בסדר.

חיים כץ: תקריאי.

נועה בן שבת: 2.	תיקון שתקנה 3     בתקנה 3 לתקנות העיקריות במקום תקנת משנה (א) יבוא:     "(א)	במפעל או במקום עבודה שעובדים בו בבנזן, יהיו ערכי החשיפה המשוקללת המרבית המותרת, החשיפה המרבית המותרת לזמן קצר ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן – תקנות הניטור)".

נועה בן שבת: 3.	תיקון תקנה 4     	בתקנה 4 לתקנות העיקריות –     	את 1 אנחנו לא נתקן כי זה נוגע למעביד.

נועה בן שבת: זה יישאר עשרים שנים.

נועה בן שבת: 2.	בתקנת משנה (ד), במקום "למשך עשרים שנים לפחות" יבוא "למשך חמישים שנים לפחות".

חיים כץ: כתוב לצמיתות.

נועה בן שבת: אנחנו נתחום את זה בחמישים שנים.

נועה בן שבת: 4.	תיקון תקנה 12     	בתקנה 12 לתקנות העיקריות –     	1.	האמור בתקנה 12 יסומן "12(א) ואחריו יבוא - 	 "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בבנזן את עבודתו בבנזן".

נועה בן שבת: שוב, זה השירות הרפואי המוסמך ולא העובד.

נועה בן שבת: 5.	תיקון תקנה 15     בתקנה 15(2) לתקנות העיקריות, במקום "מעל ל-1.6mg/l " יבוא "כנקוב בתוספת השלישית לתקנות הניטור".

נועה בן שבת: 6.	תיקון התוספת הראשונה     בתוספת הראשונה, במקום "ממחצית החשיפה המשוקללת המרבית המותרת" יבוא "מרמת הפעולה".

נועה בן שבת: 7.	תחילה     	תחילתן של תקנות אלה שישים ימים מיום פרסומן.

נועה בן שבת: תקנות הבטיחות בעבודה (גיהות תעסוקתית ובריאות העובדים בויניל-כלוריד), (תיקון), התשע"א-2011         בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     1.	בתקנה 1 לתקנות הבטיחות בעבודה (גיהות תעסוקתית ובריאות העובדים בויניל-כלוריד), התשמ"ד-1983 (להלן – התקנות העיקריות) - 	 		(1)	תבוטל ההגדרה "חשיפה מרבית מותרת לזמן קצר".

נועה בן שבת: (2)	בהגדרה "עובד בויניל-כלוריד", במקום "0.5 חלקים למיליון" יבוא "רמת הפעולה".

נועה בן שבת: (3)	אחרי ההגדרה "רופא מורשה" יבוא:     "רמת הפעולה" – Action Level (AL) – רמה של מחצית החשיפה המשוקללת המרבית המותרת".

נועה בן שבת: 2.	תיקון תקנה 2     	בתקנה 2 לתקנות העיקריות – במקום תקנת משנה (א) יבוא:     "(א)	במפעל או במקום עבודה שעובדים בו בויניל-כלוריד, יהיו ערכי החשיפה המשוקללת המרבית המותרת ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים, התשע"א-2011.

נועה בן שבת: 3.	תיקון תקנה 3     	בתקנה 3 לתקנות העיקריות –     	את פסקה (1) לא נתקן והיא תימחק.

נועה בן שבת: (2)	בתקנת משנה (ד), במקום "למשך עשרים שנים לפחות" יבוא "למשך חמישים שנים לפחות".

נועה בן שבת: 4.	תיקון תקנה 10     	בתקנה 10 לתקנות העיקריות -     	1.	האמור בתקנה 10 יסומן "10(א)" ואחריו יבוא:     "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בויניל-כלוריד את עבודתו בויניל-כלוריד".

נועה בן שבת: 5.	תיקון תקנה 17     	תקנה 17 לתקנות העיקריות, תקנת משנה (ב) – תימחק.

נועה בן שבת: 6.	תיקון התוספת הראשונה     	בתוספת הראשונה, במקום "מ-0.5 חלקים למיליון" יבוא "מרמת הפעולה".

נועה בן שבת: 7.	תחילה     	תחילתן של תקנות אלה שישים ימים מיום פרסומן.

נועה בן שבת: תקנות הבטיחות בעבודה (גיהות תעסוקתית ובריאות העובדים בזרניך (ארסן), (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העובדים בזרניק (ארסן), התשמ"ה-1985 (להלן –התקנות העיקריות)     (1)	בהגדרת "עובד בזרניך" – במקום "מחצית החשיפה המשוקללת המרבית המותרת" יבוא "רמת הפעולה".

נועה בן שבת: (2)	אחרי ההגדרה "רופא מורשה" יבוא -     "רמת הפעולה" – Action Level (AL) – רמה של מחצית החשיפה המשוקללת המירבית המותרת".

נועה בן שבת: 2.	תיקון תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	במפעל או במקום עבודה שעובדים בו בזרניך, יהיו ערכי החשיפה המשוקללת המרבית המותרת ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן – תקנות הניטור)".

נועה בן שבת: 3.	תיקון תקנה 3     בתקנה 3(ד) לתקנות העיקריות, במקום "למשך עשרים שנים לפחות" יבוא "למשך חמישים שנים לפחות".

נועה בן שבת: 4.	תיקון תקנה 11	     	בתקנה 11 לתקנות העיקריות –     	1.	האמור בתקנה 11 יסומן "11(א)" ואחריו יבוא:     "(ב)	השירות רפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בזרניך (ארסן) את עבודתו בזרניך (ארסן)".

נועה בן שבת: 5.	תיקון תקנה 14     	בתקנה 14 לתקנות העיקריות –     	(1)	במקום פסקה (2) יבוא:     		"(2)	רמת חשיפה מעל לנקוב בתוספת השלישית לתקנות הניטור".

נועה בן שבת: (2)	פסקה (3) – תימחק.

נועה בן שבת: את פסקה (3) שמופיעה כאן, לא נקרא אותה.

נועה בן שבת: היא לא תימחק.

נועה בן שבת: 6.	תיקון התוספת הראשונה     בתוספת הראשונה במקום "ממחצית החשיפה המשוקללת המרבית המותרת" יבוא "מרמת הפעולה".

נועה בן שבת: 7.	תחילה     	תחילתן של תקנות אלה שישים ימים מיום פרסומן.

נועה בן שבת: תקנות הבטיחות בעבודה (גיהות תעסוקתית ובריאות העובדים בכספית), (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבדוה (גיהות תעסוקתית ובריאות העובדים בכספית), התשמ"ה-1985 (להלן – התקנות העיקריות) -     1.	בהגדרת "עובד בכספית" – במקום "מחצית החשיפה המשוקללת המרבית המותרת" יבוא "רמת הפעולה".

נועה בן שבת: 2.	הגדרת "רמת ההתראה" – תימחק.

נועה בן שבת: 3.	אחרי הגדרת "רופא מורשה" יבוא:     "רמת הפעולה" – Action Level (AL) – רמה של מחצית החשיפה המשוקללת המירבית המותרת".

נועה בן שבת: 2.	תיקון תקנה 2     	בתקנה 2 לתקנות העיקריות במקום תקנת משנה (א) יבוא:     "(א)	במפעל או במקום עבודה אשר בו חשופים עובדים לכספית יהיו ערכי החשיפה המשוקללת המרבית המותרת, החשיפה המרבית המותרת לזמן קצר ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן – תקנות הניטור)".

נועה בן שבת: 3.	תיקון תקנה 3     בתקנה 3, תקנת משנה (ד) לתקנות העיקריות, במקום "למשך עשרים שנים לפחות" יבוא "למשך חמישים שנים לפחות".

נועה בן שבת: 4.	תיקון תקנה 4     	בתקנה 5 לתקנות העיקריות –     (1)	בתקנת משנה (א) במקום "מההגבלות שנקבעו בתוספת השלישית" יבוא "מהערכים שנקבעו בתוספת השנייה לתקנות הניטור".

נועה בן שבת: (2)	בתקנת משנה (ד), במקום "בתוספת השלישית" יבוא "בתוספת השנייה לתקנות הניטור".

נועה בן שבת: 5.	תיקון תקנה 10     	בתקנה 10 לתקנות העיקריות –     	1.	במקום תקנה 10 יבוא תקנת משנה 10(א).

נועה בן שבת: 2.	לאחר תקנת משנה (א) יבוא - 		 "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד את עבודתו בכספית".

נועה בן שבת: 6.	תיקון תקנה 13     	בתקנה 13 לתקנות העיקריות –     	(1)	במקום פסקה (2) יבוא:     		"(2)	נמצאו אצלו רמות מעל הנקוב בתוספת השלישית לתקנות הניטור".

נועה בן שבת: (2)	פסקה (7) – תימחק.

נועה בן שבת: 7.	ביטול תקנה 15א     	תקנה 15א לתקנות העיקריות – בטלה.

נועה בן שבת: 8.	תיקון התוספת הראשונה     בתוספת הראשונה, במקום "ממחצית החשיפה המשוקללת המרבית המותרת" יבוא "מרמת הפעולה".

נועה בן שבת: 9.	ביטול התוספת השלישית     	התוספת השלישית לתקנות העיקריות – בטלה.

נועה בן שבת: 10.

נועה בן שבת: תחילה     	תחילתן של תקנות אלה שישים ימים מיום פרסומן.

נועה בן שבת: תקנות הבטיחות בעבודה (גיהות תעסוקתית  ובריאות העובדים במתכות מסוימות) (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העובדים במתכות מסוימות), התשנ"ג-1993 (להלן – התקנות העיקריות) -     	בהגדרה "רמת הפעולה" – הסיפא, המתחילה במלים "שהחל בה" – תימחק.

נועה בן שבת: 2.	תיקון תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	במפעל או במקום עבודה במתכת מסוימת יהיו ערכי החשיפה המשוקללת המרבית המותרת ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן – תקנות הניטור).

נועה בן שבת: אני חושבת שצריך להיות במקום עבודה שעובדים בו במתכת מסוימת.

חיים כץ: משרד התעשייה מסכים.

נועה בן שבת: 3.	תיקון תקנה 3     בתקנה 3(ג) לתקנות העיקריות, במקום "שלושים שנים לפחות מיום ביצוען" יבוא "חמישים שנים".

נועה בן שבת: כאן מדובר במעביד.

נועה בן שבת: אנחנו נמחק את התיקון הזה של תקנה 3. התקנה הזו טעונה תיקון.

נועה בן שבת: כיום המעביד צריך לשמור לפי התקנות שלושים שנים.

חיים כץ: אנחנו נוריד לו לעשרים שנים.

נועה בן שבת: יהיה עשרים שנים וצריך לתקן גם את תקנה (ד) שמחייבת מעבדה מוסמכת לשמור למשך חמישים שנים.

נועה בן שבת: 4.	תיקון תקנה 9     בתקנה 9(א) לתקנות העיקריות, בפסקה (19), במקום  "כשערכיהם יהיו כמפורט בתוספת השלישית" יבוא "כערכיהם יהיו כנקוב בתוספת השלישית לתקנות הניטור".

נועה בן שבת: 5.	תיקון תקנה 10     	בתקנה 10 לתקנות העיקריות –     	1.	האמור בתקנה 10 יסומן "10(א)" ואחריו יבוא -     "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד במתכות מסוימות את עבודתו במתכות מסוימות".

נועה בן שבת: 6.	תיקון תקנה 13     (1)	בתקנה 13 לתקנות העיקריות, בפסקה (7), במקום "המופיעים בתוספת השלישית" יבוא "הנקובים בתוספת השלישית לתקנות הניטור".

נועה בן שבת: אני מוסיפה כאן פסקה (2) כי נדרש תיקון גם בפסקה (8)(א).

נועה בן שבת: (2)	בפסקה (8)(א) במקום 0.005 מיליגרם למטר קוב יבוא "הנקוב בתוספת השנייה לתקנות הניטור".

נועה בן שבת: 7.	החלפת התוספת הראשונה     	במקום התוספת הראשונה לתקנות העיקריות יבוא:     	יש כאן תוספת ראשונה שתצורף לפרוטוקול.

נועה בן שבת: שמות המתכות המסוימות, תרכובותיהן ונוסחאותיהן הכימיות.

נועה בן שבת: 8.	ביטול התוספת השלישית     	התוספת השלישית לתקנות העיקריות – בטלה.

נועה בן שבת: 9.	תחילה     	תחילתן של תקנות אלה שישים ימים מיום פרסומן.

חיים כץ: וילמה, תמשיכי בהקראה.

וילמה מאור: תקנות הבטיחות בעבודה (גיהות תעסוקתית ובריאות העובדים בעופרת) (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העובדים בעופרת), התשמ"ד-1983 (להלן – התקנות העיקריות) –     1.	בהגדרת "עובד בעופרת" - במקום "מחצית החשיפה המשוקללת המרבית המותרת" יבוא "רמת הפעולה".

וילמה מאור: 2.	הגדרת "רמת ההתראה" – תימחק.

וילמה מאור: 3.	אחרי ההגדרה "רופא מורשה" יבוא:     "רמת הפעולה" – Action Level (AL) – רמת של מחצית החשיפה המשוקללת המירבית המותרת".

וילמה מאור: 2.	תיקון תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	במפעל או במקום עבודה שעובדים בו בעופרת, יהיו ערכי החשיפה המשוקללת המרבית המותרת ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים משיקים), התשע"א-2011 (להלן –תקנות הניטור).

וילמה מאור: 3.	תיקון תקנה 3     בתקנה 3(ד) לתקנות העיקריות, במקום "למשך עשרים שנים לפחות" יבוא "למשך חמישים שנים לפחות".

וילמה מאור: 4.	תיקון תקנה 10     	בתקנה 10 לתקנות העיקריות –     	1.	האמור בתקנה 10 יסומן "10(א), ואחריו יבוא:     "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בעופרת את עבודתו בעופרת".

וילמה מאור: 5.	תיקון תקנה 13     	בתקנה 13 לתקנות העיקריות, במקום פסקה (2) יבוא:     	"(2)	נמצא אצלו ערך מעל הנקוב בתוספת השלישית לתקנות הניטור".

וילמה מאור: 6.	ביטול תקנה 13א     	תקנה 13א לתקנות העיקריות – בטלה.

וילמה מאור: 7.	תיקון התוספת הראשונה     	במקום "ממחצית החשיפה המשוקללת המרבית המותרת" יבוא "מרמת הפעולה".

וילמה מאור: 8.	תחילה     	תחילתן של תקנות אלה שישים ימים מיום פרסומן.

וילמה מאור: תקנות הבטיחות בעבודה (גיהות תעסוקתית ובריאות העובדים בממיסים פחמיימניים ארומטיים מסוימים), (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העובדים) בממיסים פחמיימניים ארומטיים מסוימים), התשנ"ג-1993 (להלן – התקנות העיקריות) –     במקום ההגדרה "רמת הפעולה" יבוא "רמת פעולה" – Action Level (AL) – רמה של מחצית החשיפה המרבית המשוקללת המותרת".

וילמה מאור: 2.	תיקון תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	במפעל או במקום עבודה שעובדים בו במפ"א, יהיו ערכי החשיפה המשוקללת המרבית המותרת, החשיפה המרבית המותרת לזמן קצר ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן –תקנות הניטור)".

וילמה מאור: 3.	תיקון תקנה 3     בתקנה 3(ד) לתקנות העיקריות, במקום "למשך עשרים שנים לפחות" יבוא "למשך חמישים שנים לפחות".

וילמה מאור: 4.	תיקון תקנה 5     בתקנה 5(א) לתקנות העיקריות, במקום "בתוספת הראשונה" יבוא "בתוספת השנייה לתקנות הניטור".

וילמה מאור: 5.	תיקון תקנה 10     בתקנה 10(א) לתקנות העיקריות, בפסקה (7),] במקום "כשערכיהם יהיו כפי שפורטו בתוספת השלישית" יבוא "כשיהיו על פי הנקוב בתוספת השלישית לתקנות הניטור".

וילמה מאור: 6.	תיקון תקנה 11     	בתקנה 11 לתקנות העיקריות -     	1.	האמור בתקנה 11 יסומן ב-11(א) ואחריו יבוא:     "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בממיסים פחמיימניים ארומטיים מסוימים את עבודתו בממיסים פחמיימניים ארומטיים מסוימים".

וילמה מאור: 7.	תיקון תקנה 7     	בתקנה 7 לתקנות העיקריות –     	תבוטל תקנת משנה (ג).

וילמה מאור: 8.	תיקון תקנה 14     בתקנה 14 לתקנות העיקריות, בפסקה (4), במקום "המופיעים בתוספת השלישית" יבוא "הנקובים בתוספת השלישית לתקנות הניטור".

וילמה מאור: 9.	החלפת התוספת הראשונה     	במקום התוספת הראשונה לתקנות העיקריות יבוא"     	הטבלא תצורף לפרוטוקול.

וילמה מאור: 10.

וילמה מאור: ביטול התוספת השלישית     	התוספת השלישית לתקנות העיקריות – בטלה.

וילמה מאור: תחילתן של תקנות אלה שישים ימים מיום פרסומן.

נועה בן שבת: תקנות הבטיחות בעבודה (גיהות תעסוקתית ובריאות העובדים בממיסים פחמיימניים הלוגניים מסוימים (תיקון), התשע"א-2011         בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העובדים בממיסים פחמיימניים הלוגניים  מסוימים), התשנ"א-1990 (להלן – התקנות העיקריות) –     	1.	תבוטל ההגדרה תקרת חשיפה מותרת.

נועה בן שבת: 2.	במקום ההגדרה "רמת הפעולה" יבוא "רמת פעולה" – Action Level (AL) – רמה של מחצית החשיפה המרבית המשוקללת המותרת".

נועה בן שבת: 2.	תיקון תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	במפעל או במקום עבודה שעובדים בו במפ"ה, יהיו ערכי החשיפה המשוקללת המרבית המותרת, החשיפה המרבית המותרת לזמן קצר ורמת הפעולה כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011".

נועה בן שבת: 3.	תיקון תקנה 3     בתקנה 3(ד) לתקנות העיקריות, במקום "למשך עשרים שנים לפחות" יבוא "למשך חמישים שנים לפחות".

נועה בן שבת: 4.	תיקון תקנה 5     בתקנה 5(א) לתקנות העיקריות, במקום "בתוספת הראשונה" יבוא "בתוספת השנייה לתקנות הניטור".

נועה בן שבת: 5.	תיקון תקנה 10     בתקנה 10(א) לתקנות העיקריות, בפסקה (7), אחרי "בתוספת השלישית" יבוא "לתקנות הניטור".

נועה בן שבת: 6.	תיקון תקנה 11     	בתקנה 11 לתקנות העיקריות -     	1.	האמור בתקנה 11 יסומן ב-11(א) ואחריו יבוא:     "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בממיסים פחמיימניים הלוגניים מסוימים את עבודתו בממיסים פחמיימניים הלוגניים מסוימים".

נועה בן שבת: 7.	תיקון תקנה 14     בתקנה 14 לתקנות העיקריות, בפסקה (4), אחרי "בתוספת השלישית" יבוא "לתקנות הניטור".

נועה בן שבת: 8.	החלפת התוספת הראשונה     	במקום התוספת הראשונה לתקנות העיקריות יבוא:     יש כאן את שמות הממיסים הפחמימניים ההלוגניים ונוסחאותיהם הכימיות וזה מופיע כאן בתוספת הראשונה, בטבלה.

נועה בן שבת: 9.	ביטול התוספת השלישית     	התוספת השלישית לתקנות העיקריות – בטלה.

נועה בן שבת: 10.

נועה בן שבת: תחילה     	תחילתן של תקנות אלה שישים ימים מיום פרסומן.

חיים כץ: מה זה מפ"א?

ורדה אדוארדס: ממיסים, פחמיימניים, הלוגניים.

חיים כץ: למה כתוב פעם ב-א' ופעם ב-ה'?

ורדה אדוארדס: יש ארומטיים ויש הלוגניים.

ורדה אדוארדס: אלה שתי תקנות שונות.

ורדה אדוארדס: שני סוגים של חומרים שונים.

נועה בן שבת: תקנות הבטיחות בעבודה (גיהות תעסוקתית ובריאות העוסקים בקרינה מייננת) (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח ישן), התש"ל-1970, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העוסקים בקרינה מייננת, התשנ"ג-1992 (להלן – התקנות העיקריות) -     (1)	בהגדרת "מנה גבולות", בסופה יבוא "לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן 0 תקנות הניטור).

נועה בן שבת: (2)	בהגדרה "מנת קרינה מוכללת" Effective Dose Equivalent) ), במקום "אלה" יבוא "הניטור".

נועה בן שבת: (3)	תבוטל ההגדרה "חשיפה מרבית מותרת לזמן קצר".

נועה בן שבת: 2.	תיקון תקנה 2     	במקום תקנה 2(א) יבוא:     	"החשיפה התעסוקתית לעובד קרינה לא תעלה על כל אחד מאלה:     	(1)	המנה הגבולות בתוך תקופה של שנה.

נועה בן שבת: (2)	כל הגבלה נוספת המפורטת בתוספת השנייה לתקנות הניטור.

נועה בן שבת: 3.	תיקון תקנה 4     בתקנה 4(5) לתקנות העיקריות, במקום "ולא יבוער שלושים שנים לפחות מיום הרישום האחרון בו" יבוא "יישמר משך חמישים שנים".

נועה בן שבת: 4.	ביטול התוספת השנייה     	התוספת השנייה לתקנות העיקריות - בטלה     5.	תחילה     	תחילתן של תקנות אלה שישים ימים מיום פרסומן.

נועה בן שבת: השאלה אם זה 4. נדמה לי שזה חובה של המעביד.

ורדה אדוארדס: 4(5) זה המעביד.

נועה בן שבת: קראנו כאן את תקנה 3 אבל נמחק אותה.

נועה בן שבת: תיקון לתקנה 4(5), כיוון שזאת חובה של המעביד, לא נתקן את זה לחמישים שנים אלא זה יישאר שלושים שנים לפחות.

חיים כץ: אבל למעביד הורדנו לעשרים שנים לכל אורך הקו.

נועה בן שבת: בקרינה מייננת?

חיים כץ: עשרים שנים.

ורדה אדוארדס: זה ממש לא נוגע לחקלאים.

חיים כץ: כן, אבל הורדנו לחקלאים.

חיים כץ: אנחנו לא נותנים פרס לחקלאים.

חיים כץ: לכל אורך הקו הורדנו לעשרים שנים.

חיים כץ: שתהיה אחידות בספרים.

ורדה אדוארדס: אלה חומרים שונים.

ורדה אדוארדס: זאת קרינה רדיו-אקטיבית.

חיים כץ: ובהירושימה, כמה זמן אחרי כן הלכו אנשים לעולמם?

ורדה אדוארדס: היו  אנשים שהתופעות התגלו אצלם יותר מאוחר.

ורדה אדוארדס: תלוי לאיזו רמת קרינה הם נחשפו.

חיים כץ: נראה לי שראש הממשלה יבטל בניית כורים גרעיניים לצורכי יצירת אנרגיה.

לובה פושנוי: בצ'רנובל היו מידות לא בריאות.

לובה פושנוי: הילדים נולדו פגועים.

חיים כץ: לא בדור הבא.

חיים כץ: מספיקים עשרים שנים.

לובה פושנוי: לדעתי זה נשאר לדורי דורות.

ורדה אדוארדס: אני רוצה להעיר.

ורדה אדוארדס: אני אבדוק את עצמי אבל למיטב זיכרוני בתקנה זו אין חובה על המעבדה לשמור.

נועה בן שבת: רק על המעביד.

ורדה אדוארדס: רק על המעביד.

חיים כץ: למה אין חובה על המעבדה?

ורדה אדוארדס: אלה תקנות שנכתבו בתקופה אחרת.

חיים כץ: אפשר לחייב גם את המעבדה.

חיים כץ: תרשמי שהמעבדה תשמור את זה חמישים שנים והמעביד לא יצטרך לשמור.

חיים כץ: הוא ישמור עשרים שנים.

חיים כץ: תוסיפי בתקנות.

חיים כץ: משרד התעשייה מוכן לזה.

נועה בן שבת: יכול להיות שנגיד שהמעבדה חייבת לשמור לצמיתות.

נועה בן שבת: הנה, המעבדה המוסמכת לקרינה תשמור את ממצאי הבדיקות שביצעה למשך שלושים שנים לפחות מיום ביצוע הבדיקה האחרונה.

חיים כץ: המעביד ישמור עשרים שנים.

חיים כץ: בממוצע זה נשאר אותו הדבר.

נועה בן שבת: התיקון שבתקנה 4(5) לתקנות העיקריות, נתקן לעשרים שנים.

נועה בן שבת: תקנות הבטיחות בעבודה (גיהות תעסוקתית ובריאות העובדים בחומרי הדברה שהם זרחנים אורגניים וקרבמטים) (תיקון), התשע"א-2011     בתוקף סמכותי לפי סעיפים 173 ו-216 לפקודת הבטיחות בעבודה (נוסח חדש), התש"ל-1970,  בהסכמת שר החקלאות ופיתוח הכפר ושר הבריאות, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות הבטיחות בעבודה (גיהות תעסוקתית ובריאות העוסקים בחומרי הדברה שהם זרחנים אורגניים וקרבמטים, התשנ"ג-1992 (להלן – התקנות העיקריות) –     1.	תבוטל הגדרת "חשיפה מירבית מותרת לזמן קצר".

נועה בן שבת: 2.	אחרי הגדרת "רופא מורשה" יבוא:     "רמת הפעולה" יבוא "רמת פעולה" – Action Level (AL) – רמה של מחצית החשיפה המרבית המשוקללת המותרת".

ישי פולק: אני רוצה להוסיף לנושא הזה שגם התקנה הזאת למעשה כרגע החקלאים מוחרגים ממנה.

נועה בן שבת: לא מוחרגים.

נועה בן שבת: היא דווקא חלה עליה.

ישי פולק: הם מוחרגים ממנה.

נועה בן שבת: היום היא חלה עליהם.

ישי פולק: היא לא חלה עליהם.

ישי פולק: לפי ההגדרה של מקום העבודה ומעביד, לא חלים על החקלאים.

ישי פולק: אני רוצה לוודא את זה ושזה יהיה מסודר.

ורדה אדוארדס: התקנה הזאת לא השתנתה.

ישי פולק: והיא לא חלה על החקלאים.

ורדה אדוארדס: מבחינת על מי זה חל.

ורדה אדוארדס: אין כאן שינוי לגבי התחולה שלה.

ורדה אדוארדס: לא נגענו בתחולה והיא לא השתנתה.

נועה בן שבת: 2.	החלפת תקנה 2     	בתקנה 2 לתקנות העיקריות, במקום תקנת משנה (א) יבוא:     "(א)	ערכי החשיפה המשוקללת המרבית המותרת ורמת הפעולה במקום עבודה יהיו כאמור בתקנה 5 לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), תשע"א-2011 (להלן – תקנות הניטור)".

נועה בן שבת: זאת תקנה 5, אותה תקנה מיוחדת.

נועה בן שבת: לא הפנינו כאן לתוספת השנייה.

נועה בן שבת: נכון?

חנה מזור: היא חלה על חקלאים לעניין של אחסון.

ישי פולק: זה מצב רגיל, מצב סטנדרטי.

חנה מזור: אחסון כמו שהיה קודם.

ישי פולק: אני יודע שיש כוונה לשנות את זה כך שזה כן יחול על החקלאים.

חנה מזור: כרגע לא.

ישי פולק: לכן אני אומר שזה לא חל.

נועה בן שבת: זה ודאי לא תקנה 5. השאלה אם לא צריך להפנות לתוספת השנייה.

נועה בן שבת: בכל מקום אחר הפנינו לתוספת השנייה לתקנות.

ורדה אדוארדס: אנחנו מדברים על הפנייה לתקנות ניטור?

נועה בן שבת: על הפנייה לתקנות ניטור.

נועה בן שבת: אולי צריך להפנות לתוספת השנייה.

נועה בן שבת: בסדר.

נועה בן שבת: "ערכי החשיפה המשוקללת המרבית המותרת ורמת הפעולה במקום עבודה יהיו כאמור בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011" (להלן – תקנות הניטור).

נועה בן שבת: 3.	תיקון תקנה 3     	את תקנה 3 אנחנו צריכים לבטל כי היא מתייחסת למעביד.

נועה בן שבת: אין כאן הוראות לגבי השמירה של המעבדה.

נועה בן שבת: כרגע אני לא רואה, אבל אולי תוכלי לבדוק.

ורדה אדוארדס: אם לא, אז נוסיף.

נועה בן שבת: רוצים להוסיף שהמעבדה המוסמכת תשמור למשך חמישים שנים.

נועה בן שבת: בסדר.

חיים כץ: את המעביד מחקנו.

נועה בן שבת: 4.	תיקון תקנה 13     	בתקנה 13 לתקנות העיקריות -     	1.	האמור בתקנה 13 יסומן ב"13(א)" ואחריו יבוא:     "(ב)	השירות הרפואי המוסמך ישמור את כרטיס הבדיקות הרפואיות שלושים שנים לפחות לאחר שהפסיק העובד בחומרי הדברה שהם זרחנים אורגניים וכרומטיים את עבודתו בחומרי הדברה שהם זרחנים אורגניים וכרומטיים".

נועה בן שבת: 5.	תיקון תקנה 16     	בתקנה 16 לתקנות העיקרית, תקנת משנה (א) במקום פסקה (2) יבוא: 	 "(2)	ירידה ברמת הכולינאסטרזה בבדיקת מעקב בשיעור הנקוב בתוספת השלישית לתקנות הניטור או מתחתיו".

נועה בן שבת: 6.	תחילה     	תחילתן של תקנות אלה שישים ימים מיום פרסומן.

נועה בן שבת: תקנות עבודת נשים (עבודות אסורות, עבודות מוגבלות ועבודות מסוכנות) (תיקון), התשע"א-2011     בתוקף סמכותי לפי סעיפים 1 ו-20 לחוק עבודת נשים, התשי"ד-1954, לאחר התייעצות עם ארגון העובדים המייצג את המספר הגדול ביותר של עובדים במדינה ועם ארגון המעבידים שלדעתי הוא ארגון יציג ונוגע בדבר, ובאישור ועדת העבודה, הרווחה והבריאות של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     צריך לבדוק אם אישור הוועדה מתבקש גם מסיבה אחרת.

נועה בן שבת: נשאיר את זה כך.

נועה בן שבת: אדוני, אם יצטרכו, נתקן את הרישא.

חיים כץ: בסדר.

נועה בן שבת: 1.	תיקון תקנה 3     בתקנה 3 לתקנות עבודת נשים (עבודות אסורות, עבודות מוגבלות ועבודות מסוכנות), התשס"א-2001 (להלן – התקנות העיקריות) במקום המילה "בה" יבוא: "בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן – תקנות הניטור)".

נועה בן שבת: 2.	תיקון תקנה 5     	בתקנה 5(2), במקום המילה "בה" יבוא:     	"בתוספת השנייה לתקנות הניטור".

נועה בן שבת: 3.	תיקון תקנה 7     	במקום המילה "בהן" יבוא:     	"בתוספת השנייה לתקנות הניטור".

נועה בן שבת: 4.	תיקון תקנה 8     	במקום המילה "בהן" יבוא:     	"בתוספת השנייה לתקנות הניטור".

נועה בן שבת: 5.	תיקון התוספת השנייה     	הערכים הנקובים בתוספת השנייה יבוטלו.

נועה בן שבת: 6.	תיקון התוספת החמישית     	הערכים הנקובים בתוספת החמישית יבוטלו.

נועה בן שבת: 7.	תיקון התוספת השישית     	במקום המילה "בהן" יבוא:     	"בתוספת השנייה לתקנות הניטור".

נועה בן שבת: 8.	תחילה     	תחילתן של תקנות אלה שישים ימים מיום פרסומן.

נועה בן שבת: תקנות עבודת נשים (עבודות בקרינה מייננת) (תיקון), התשע"א-2011     בתוקף סמכותי לפי סעיפים 1 ו-20 לחוק עבודת נשים, התשי"ד-1954, לאחר התייעצות עם ארגון העובדים המייצג את המספר הגדול ביותר של עובדים במדינה ועם ארגון המעבידים שלדעתי הוא ארגון יציג ונוגע בדבר, ובאישור ועדת העבודה, הרווחה והבריאות של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:     1.	תיקון תקנה 1     בתקנה 1 לתקנות עבודת נשים (עבודות בקרינה מייננת), התשל"ט-1979 (להלן – התקנות העיקריות) –     (1)	במקום הגדרת "אישה בגיל הפוריות" יבוא "עובדת בגיל הפוריות – עובדת שטרם מלאו לה 45 שנים".

אנסטסיה מיכאלי: למה?

אנסטסיה מיכאלי: יש נשים שילדו בגיל 46.

חיים כץ: יש גם נשים שילדו בגיל 60.

אנסטסיה מיכאלי: אז למה לכתוב 45

חיים כץ: אנחנו היום תורמים ביציות לפחות עד גיל 54.

חנה מזור: זה הגיל שהיה כתוב גם קודם.

חנה מזור: אנחנו רק שינינו את המילה, במקום "אישה" כתבנו "עובדת".

חיים כץ: אבל אם אנחנו כבר מתקנים את התקנות, למה שלא תחליפי את ה-45 ב-54?

אנסטסיה מיכאלי: עדיף 120.

חיים כץ: עד 54.

אנסטסיה מיכאלי: לא צריך לציין גיל.

חיים כץ: למה אמרתי 54?

חיים כץ: כי בחוק הביציות אנחנו מאשרים עד 54.

נועה בן שבת: זה מגביל את עבודת הנשים בתחומים האלה.

מרסל לייזר: אולי לא צריך לומר גיל אלא עובדת בגיל הפוריות.

חיים כץ: אבל לא מוגדר גיל.

חיים כץ: אחר כך יהיה ויכוח.

ורדה אדוארדס: מדובר על נשים שיש עדיין סיכוי שהן יכנסו להריון ושהן יימצאו בהריון בזמן שהן עובדות בחומרים.

חיים כץ: את חוק  הביציות עשינו 54, כך שאפשר להגדיר את זה כגיל 54.

אנסטסיה מיכאלי: אני חושבת שזה פוגע במעמד האישה.

אנסטסיה מיכאלי: מי יחליט באיזה גיל היא צריכה ללדת?

חיים כץ: היא לא צריכה.

חיים כץ: מדברים על יכולת.

ורדה אדוארדס: על יכולה.

חיים כץ: לא צריכה אלא יכולה מתי שהיא רוצה.

אנסטסיה מיכאלי: עברית היא לא שפת האם שלי.

חיים כץ: בסדר.

חיים כץ: גיל 54.

נועה בן שבת: האלה אם זה לא מגביל את עבודת הנשים.

נועה בן שבת: אישה שרוצה לעבוד בקרינה מייננת.

נועה בן שבת: אולי אני אבדוק את התקנות.

נועה בן שבת: זה רק מחייב את המעביד.

לובה פושנוי: גיל 45 עדיין הוא הגיל הטיפוסי לכניסה להריון ולידות.

לובה פושנוי: הגיל האופטימאלי הוא עד גיל 45.

לובה פושנוי: בעקבות ההישגים הרפואיים אפשר ללדת ילד גם בגיל שישים, זה משהו יוצא דופן ולכן אנחנו הולכים על הכלל והכלל הוא עדיין נשים צעירות.

לובה פושנוי: יחד עם זאת, אנחנו לא בדקנו את הנושא של 45 או 54.

לובה פושנוי: הנושא הזה לא נבדק.

חיים כץ: את רוצה למחוק את הגיל בכלל?

חיים כץ: נמחק את הגיל.

נועה בן שבת: אישה בגיל הפוריות.

נועה בן שבת: במקום אישה בגיל הפוריות, נגיד עובדת בגיל הפוריות.

נועה בן שבת: לא נתייחס לזה בתקנות.

חיים כץ: תמחקי את הגיל.

נועה בן שבת: זאת אומרת, לא להתייחס לזה בתקנות או למחוק את הגיל כך שלא יהיה כתוב הגיל בתקנות.

נועה בן שבת: את המילה אישה מחליפים במילה עובדת.

חיים כץ: תמחקי את הגיל.

נועה בן שבת: זה רק עניין של ניסוח.

נועה בן שבת: במהות זה לא משנה.

חיים כץ: בסדר.

חיים כץ: מחקנו את הגיל.

חיים כץ: בבריטניה ביטלו עכשיו את גיל הפרישה וכל אחד יעבוד כמה שהוא רוצה.

נועה בן שבת: התקנות הקיימות נשארות עם הגיל כפי שהן.

חיים כץ: לא. את משנה אותן.

חיים כץ: את מוחקת את הגיל גם בתקנות העיקריות.

נועה בן שבת: אז זה כל אישה.

חיים כץ: כן.

חיים כץ: יכולה לעבוד בכל גיל, אם המעסיק רוצה להעסיק אותה.

נועה בן שבת: אז זה מטיל חובה על המעסיק לנקוט באמצעים מיוחדים כי יש לו אישה בגיל הפוריות.

ורדה אדוארדס: יכולה לעבוד אצלו אישה בגיל שישים וכמה וברור שהיא לא תיכנס להריון ועדיין זה מחייב אותו לכל ההסדרים כמו לנשים שהן כן בגיל הפוריות.

ורדה אדוארדס: אנחנו בעצם מחמירים בדרישות לגבי המעסיקים וזה ללא צורך.

ורדה אדוארדס: לכן כן נדרש להגדיר כאן איזשהו טווח גילים בהם סביר שנשים יכולות להיכנס להריון.

לובה פושנוי: יש את גיל הפוריות הטבעי, שהאישה קיבלה אותו מהטבע והגיל הטיפוסי הוא עד גיל 45.

לובה פושנוי: זה שמעבר, זה בעקבות ההתערבות הרפואית.

לובה פושנוי: אנחנו הולכים לגיל הטבעי ו-45 הוא גיל טבעי, היה ונשאר.

לובה פושנוי: זה שהיום אישה יכולה להיכנס להריון בכל גיל, אפילו בגיל 65 או 67, זה כבר משהו אחר.

חיים כץ: לא. דיברנו על גיל 67 כעל גיל יציאה לפנסיה ולא על כניסה להריון.

לובה פושנוי: לכן אנחנו הולכים כאילו למצב הטבעי, למצב ההורמונאלי, הפיזיולוגי של האישה וגיל 45 הוא הגיל המקובל.

ורדה אדוארדס: אם יורשה לי, כפי שדוקטור פרושנוי אמרה, אנחנו לא עשינו איזשהו מחקר מעמיק.

חיים כץ: אנחנו נקבל את מה שאת אומרת.

ורדה אדוארדס: נשאיר את הגיל ואנחנו נבדוק בהמשך אם יש מקום לשינוי.

חיים כץ: בסדר.

נועה בן שבת: (2)	לפני ההגדרה "קרינה מייננת" יבוא:     "חשיפה תעסוקתית" – כהגדרתה בתקנות הבטיחות בעבודה (גיהות תעסוקתית ובריאות העוסקים בקרינה מייננת), התשנ"ג-1992".

נועה בן שבת: (3)	ההגדרה "המפקח" – תימחק.

נועה בן שבת: 2.	תיקון תקנה 3     	בתקנה 3 לתקנות העיקריות, במקום "0.5 רם" יבוא "5 מיליסיברט".

נועה בן שבת: 3.	החלפת תקנה 4     	במקום תקנה 4 לתקנות העיקריות יבוא:     	"4.

נועה בן שבת: הגבלת חשיפה לעובדת בגיל הפוריות"     "חשיפה תעסוקתית של עובדת בגיל הפוריות לא תעלה על ערכי החשיפה המותרים כנקוב בתוספת השנייה לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 (להלן – תקנות הניטור)".

נועה בן שבת: 4.	תיקון תקנה 5     	בתקנה 5 לתקנות העיקריות, במקום "אישה בגיל הפוריות" יבוא "עובדת בגיל הפוריות".

נועה בן שבת: 5.	החלפת תקנה 6     	במקום תקנה 6 לתקנות העיקריות יבוא:     	"6.

נועה בן שבת: הגבלת חשיפה של עובדת בהריון     		(א)	החשיפה התעסוקתית של עובדת בהריון תהיה כנקוב בתוספת השנייה 			לתקנות הניטור.

נועה בן שבת: (ב)	תקנת משנה (א) תחול על עובדת בהריון מרגע שהודיעה למעסיק לפי תקנה 5 על דבר הריונה, עד סיום הריונה".

נועה בן שבת: 6.	ביטול תקנות 7 ו-8     	תקנות 7 ו-8 לתקנות העיקריות – בטלות.

נועה בן שבת: 7.	תחילה     	תחילתן של תקנות אלה שישים ימים מיום פרסומן.

נועה בן שבת: אם תוכלו להסביר שוב למה מבטלים את תקנות 7 ו-8, שהן תקנות שאומרות שחובות המעביד למדידת חשיפה.

נועה בן שבת: האם זה בגלל שיש בתקנות העיקריות?

חנה מזור: בגלל שאלה תקנות הניטור.

נועה בן שבת: תקנות קרינה מייננת גם חלות על עבודת נשים?

נועה בן שבת: אין הוראות מיוחדות לנשים בעניין הזה?

ורדה אדוארדס: ככל הנראה.

לובה פושנוי: כעיקרון היום הגישה שאימצנו אותה, וזאת גישה של הגופים הבין לאומיים, שמדינת ישראל מקבלת את ההמלצות שלהם, היחס לגישה בגיל הפוריות לאישה ולגבר היא שווה.

לובה פושנוי: לכן התקנות שלנו ישנות והדרישות האלה כבר לא מתקבלות על ידי הגופים המקצועיים.

לובה פושנוי: לכן ביטלנו את התקנות.

לובה פושנוי: היום הגישה הזאת מיושנת ולא רלוונטית.

לובה פושנוי: ההתייחסות לגיל פוריות של האישה והגבר, היא אותה התייחסות.

נועה בן שבת: את אומרת שבעצם התקנות האלה קיימות כבר בתקנות הכלליות של קרינה מייננת.

לובה פושנוי: נכון.

חיים כץ: ובאווירה אופטימית זאת סיימנו להקריא את התקנות ונעבור להצבעה.

חיים כץ: מי בעד אישור התקנות כפי שהוקראו?

חיים כץ: ה צ ב ע ה     התקנות אושרו פה אחד         ועדת העבודה והרווחה מאשרת את התקנות כפי שהתבקשו.

חיים כץ: לאלה שלא בקיאים, כמו החקלאים, בעבודת הכנסת, מאחר שהממשלה מסכימה לתקנות, יש חבר כנסת אחד.

חיים כץ: והיה והממשלה לא הייתה מסכימה, היו כאן הרבה מאוד חברי כנסת ואז הכול היה נראה אחרת.

ורדה אדוארדס: אני רוצה להודות לוועדה ולהודות לייעוץ המשפטי של הוועדה, לנועה, שעשתה עבודה מאוד מאוד גדולה מולנו.

ורדה אדוארדס: אני מאוד שמחה על כך שהתקנות האלה מקבלות את התוקף שלהן לאחר חתימת השר.

ורדה אדוארדס: שוב, אני באמת מודה לכולם.

ורדה אדוארדס: גם לכל האנשים שהעירו לנו ובעצם עזרו לנו לגבש את התקנות כפי שהן.

חיים כץ: תודה רבה.

חיים כץ: הישיבה נעולה.